Sisäisen valvonnan ja riskienhallinnan neuvottelukunnan sisäisen tarkastuksen jaoston kokous

**Aika** ma 30.1.2017 klo 10.00–12.05

**Paikka** Valtiovarainministeriö, Mariankatu 9, nh. Loppupeli

**Osallistujat**  tarkastusneuvos Sari Nousiainen, valtiovarainministeriö (puheenjohtaja)

 tarkastusneuvos Mikko Helkiö, valtioneuvoston kanslia

 tarkastusjohtaja Kaisa Sistonen, oikeusministeriö

 tarkastuspäällikkö Jyrki Pennanen, sisäministeriö

 hallitussihteeri Tuomas Hyvärinen, puolustusministeriö

 tarkastuspäällikkö Sari Anttila, maa- ja metsätalousministeriö

 tarkastusneuvos Juha Pekka Niemi, työ- ja elinkeinoministeriö

 tarkastuspäällikkö Niina Sipiläinen, sosiaali- ja terveysministeriö

 tarkastusneuvos Jorma Partanen, ympäristöministeriö

tilintarkastusneuvos Matti Mattila, valtiontalouden tarkastusvirasto (pysyvä asiantuntija)

 assistentti Heidi Innanen, valtiovarainministeriö (sihteeri)

**Kutsuttu asiantuntija** neuvotteleva virkamies Riitta Pirhonen, valtiovarainministeriö

**Poissa** ulkoasiainhallinnon tarkastaja Outi Holopainen, ulkoasiainministeriö

 tarkastusneuvos Sari Korpimies, opetus- ja kulttuuriministeriö

1. **Kokouksen avaus ja asialistan hyväksyminen**

Puheenjohtaja avasi kokouksen ja toivotti osallistujat tervetulleiksi. Asialista oli toimitettu etukäteen sähköpostitse. Niina Sipiläinen ehdotti neljää asiaa käsiteltäväksi muissa asioissa asialistan kohdassa 7: tiedonohjaussuunnitelma VAHVA-järjestelmää varten, kansainvälinen IIA-konferenssi, valtioneuvoston intranetsivujen uusiminen ja niihin liittyvä mahdollinen sisäisen tarkastuksen osio sekä VNHY:lle tehtävät kehittämisehdotukset. Asialista hyväksyttiin em. lisäyksillä.

1. **Esittäytymiskierros ml. sisäisen tarkastuksen tilanne ministeriöissä**

Käytiin esittäytymiskierros, jossa kukin osallistuja kertoi lyhyesti tehtävistään sekä sisäisen tarkastuksen tilanteesta omassa organisaatiossaan.

1. **Edellisen kokouksen 29.8.2016 muistion hyväksyminen**

Edellisen kokouksen muistioluonnos oli jaettu osallistujille asialistan liitteenä. Muistioluonnokseen ei ollut huomautettavaa, joten se hyväksyttiin.

1. **Jaoston toimikauden työvaiheen toteaminen ja toimintasuunnitelman päivittämistarpeet**

Sisäisen tarkastuksen jaoston päivitetty kokoussuunnitelma sekä muokkaamaton toimintasuunnitelma oli jaettu asialistan liitteinä. VVC oli valmistellut muokkausehdotukset, jotka käytiin läpi yhdessä asiakokonaisuuksittain.

**Varmistuskarttatyö** sovittiin käsiteltäväksi asialistan kohdassa 6.

**Valtionapujen tarkastuksesta** on keskusteltu 1.6.2016 pidetyssä kokouksessa. Tuolloin päätettiin, että työ jätetään toistaiseksi tauolle ja jatkoa arvioidaan toimikauden välitarkastelun yhteydessä. Neuvottelukuntaa on informoitu tilanteesta ja sillä ei ollut asiaan huomautettavaa. Päätettiin, että asiaa ei käsitellä enää tällä toimikaudella ja priorisoidaan arviointikehikkotyötä.

**Riskienhallintapolitiikkaan ja menetelmiin** liittyen neuvottelukunta on antanut jaoston tehtäväksi ehdotuksen tekemisen arviointikehikoiden päivittämisestä. Pienryhmä, johon kuuluivat Pasi Ovaska, Kaisa Sistonen ja Juha Pekka Niemi, on laatinut asiasta valmistelumuistion, joka on käsitelty jaostossa ja esitelty neuvottelukunnalle. Neuvottelukunta päätti 30.8.2016, että työtä voidaan jaostossa jatkaa muistiossa esitetyltä pohjalta. Tavoitteena oli aloittaa päivittämistyö jo syksyllä 2016, mutta VVC:n henkilöjärjestelyiden takia aloitus siirtyy keväälle 2017. Keskustelussa tuotiin esiin, että arviointikehikoiden päivityksessä tulisi ottaa huomioon COSO IC -malli ja päivitettävänä oleva COSO ERM, samoin kuin valmistuva riskienhallintapolitiikkamalli. Kaisa Sistonen ja Juha Pekka Niemi ovat valmiita jatkamaan ryhmässä ja Sari Nousiainen ryhtyy vetämään sitä. Keskustelussa esitettiin laajempaa kokoonpanoa valmisteluun, mutta päätettiin että pienryhmä pidetään melko pienenä ja työn edetessä kuullaan jaostolaisia. Näin kaikki pääsevät mukaan työstämään arviointikehikkoja.

**Sisäisen tarkastuksen malliohjesäännön** päivittämistarve liittyi työn suunnitteluvaiheessa nimenomaan ulkoistettuihin palveluihin. Käytiin keskustelua päivitystarpeen ajankohtaisuudesta. Olisi harkittava päivitettäisiinkö pelkkä ohjesääntö vai mietitäänkö kokonaisuutta kattavammin (esim. ohjesääntö ja laadunvarmennus). Menettelytapaohje voisi olla tarpeellisempi, koska ohjesääntöön on tarpeen tehdä vain pieniä päivityksiä. Ehdotettiin, että palataan sisäisen tarkastuksen malliohjesäännön päivittämiseen, kun arviointikehikkotyö on saatu valmiiksi.

**Kokousten teema-aiheina** ovat tällä toimikaudella olleet tietoturva ja Kiekun kontrollit. Uudeksi teema-aiheeksi ehdotettiin valtion hankintojen digitalisointia. Esitettiin, että kärkihanke on vaiheessa, jossa pitäisi pohtia hankintaprosessin mittareita ja kontrolleja, ja tässä sisäiset tarkastajat voisivat olla mukana vaikuttamassa. Sovittiin, että Niina Sipiläinen tarkentaa jaoston alustustoiveita ja VVC selvittää hankkeen vetäjältä Tero Meltiltä asioiden käsittelyn aikataulua seuraavaan jaoston kokouksen ajankohtaan nähden. Jos hanke etenee nopeammassa aikataulussa, jaosto voi osallistua valmisteluun muuta kautta.

Puheenjohtaja painotti, että on mietittävä onko kaikille toimintasuunnitelmaan listatuille aiheille edelleen tarvetta. Lisäksi aiheiden tulisi olla sellaisia, että ne kiinnostavat kaikkia jaostolaisia. Todettiin, että kaikki listatut aiheet ovat edelleen relevantteja, mutta prioriteettijärjestystä voidaan muuttaa. Lisäksi uusiksi aiheiksi ehdotettiin tarkastuksen automatisointia ja tiedonohjaussuunnitelmaa.

Kerrottiin, että tiedonohjaussuunnitelman valmistelussa on jokaisesta ministeriöstä yksi henkilö, jonka kautta mm. käsittelyssä oleviin aineistoihin voi esittää kommentteja. Sisäisten tarkastajien osallistuminen näytti käytännössä olleen vaihtelevaa. Keskustelussa tuotiin esiin, että TOS-luonnoksessa sisäisen tarkastuksen kuvaukset vaatisivat vielä työstämistä, ja yhteisen näkemyksen muodostamiseksi olisi hyvä tarkastella asiaa yhdessä sisäisten tarkastajien kesken. VVC lupasi selvittää jaostolaisten vaikuttamismahdollisuuksia ja tästä informoidaan sähköpostitse.

Esitettiin toive, että jaosto kokoontuisi nykyistä useammin.

1. **Terveiset sisäisen valvonnan ja riskienhallinnan neuvottelukunnasta, riskienhallintapolitiikkamallin lausuntokierros**

Edellisen jaoston kokouksen jälkeen neuvottelukunta on kokoontunut viime vuoden elokuussa ja marraskuussa. Kokouksissa on käsitelty riskienhallintapolitiikan valmistelua ja elokuun kokouksessa aiheena oli myös arviointikehikoiden päivittäminen. Riskienhallintapolitiikkamallia on valmisteltu pienryhmässä, jossa jaostosta ovat olleet mukana Kaisa Sistonen ja Jyrki Pennanen. Riskienhallintapolitiikkamalli on parhaillaan lausuntokierroksella, joka päättyy perjantaina 3.2.

1. **Kokemukset varmistuskartan pilotoinneista sekä muusta kokeiluista ja käytöstä**

Puheenjohtaja kiitti varmistuskarttaa valmistellutta pienryhmää. Varmistuskartan pilotoinneista sekä muista kokeiluista ja käytöstä saaduista kokemuksista oli koostettu yhteenveto, joka toimitettiin asialistan liitteenä. OM, SM, STM ja VNK kertoivat kokemuksistaan.

Pilotoinnin kokemukset on kerätty yhteenvetotaulukoihin. Varmistuskarttojen valmistelu lähtee ministeriöiden tarpeista, eli jaostolaiset voivat vapaasti tehdä yhteistyötä ja vaihtaa tietoa. Todettiin varmistuskartan olevan työväline, jonka käyttö ratkaistaan tapauskohtaisesti. Se voi tuottaa tietoa esimerkiksi sisäisen valvonnan arviointi- ja vahvistuslausuman laadintaan. Kaikille yhteistä suositusta ei ole tarkoituksenmukaista antaa. Keskustelussa tuotiin esiin, että varmistuskartan valmisteluun on tehty paljon työtä ja tulokset pitäisi hyödyntää, myös alaisen hallinnon virastoissa ja kuntasektorilla on ollut kiinnostusta. Toivottiin ohjeen julkaisemista julkisilla nettisivuilla ja esillä oli myös, että arviointikehikon liitteenä voisi olla yksinkertainen perusohje varmistuskartan käytöstä. Mukana voisi olla malli, jota eri tahot voivat halutessaan käyttää. Todettiin, että ministeriöt voivat tarvittaessa toimittaa aineistojaan haluamilleen tahoille japienryhmän tuottamaa aineistoa voidaan viedä Senaattorin Riskienhallinta-sivulle,

Pilotoinnin kokemukset raportoidaan neuvottelukunnalle ja varmistuskarttatyö päätetään.

1. **Muut asiat**
* Tiedonohjaussuunnitelma

Käsiteltiin asialistan kohdassa 4.

* Kansainvälinen IIA-konferenssi

Niina Sipiläinen kertoi, että IIA:n konferenssi järjestetään heinäkuussa 2017 Sydneyssä ja sen yhteydessä olisi mahdollista järjestää lisäohjelmaa varmistuskarttaan liittyen. Sipiläinen lupasi lähettää asiasta lisätietoa sähköpostitse.

* VN:n intranetsivujen uusiminen

Valtioneuvoston intranetsivuja ollaan uudistamassa ja ne julkaistaan alustavan tiedon mukaan vuonna 2018. Pohdittiin pitäisikö sisäiselle tarkastukselle perustaa oma osionsa samaan tapaan kuin tällä hetkellä on joidenkin ministeriöiden nettisivuilla esitelty oman ministeriön sisäisen tarkastuksen toiminnot.

* VNHY:lle tehtävät kehittämisehdotukset

Esitettiin kysymyksenä millaisella menettelyllä VNHY:n toimintaan voi esittää kehittämisideoita, joita esim. sisäisen tarkastuksen havainnot tuottavat. Todettiin, että näitä käsitellään VNHY:n asiakasneuvottelukunnassa, jossa on edustaja kustakin ministeriöstä.

1. **Seuraava kokous**

Seuraavan kokouksen ajankohta sovitaan myöhemmin sähköpostitse. Puheenjohtaja kiitti osallistujia ja päätti kokouksen klo 12.05.

Jakelu Sisäisen tarkastuksen jaoston jäsenet ja pysyvä asiantuntija